Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 63/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Maranho da Sertã”

EU-nro: PGI-PT-02606 – 11. toukokuuta 2020

SAN ( ) SMM (X)

1. Nimi tai nimet

”Maranho da Sertã”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1. Tuotelaji

Luokka 1.2 Lihavalmisteet (kuumennetut, suolatut, savustetut jne.)

3.2. Kuvaus 1 kohdassa nimetystä tuotteesta

”Maranho da Sertã” on makkara, joka on valmistettu täyttämällä vuohen- tai lampaanmahakuori (”bandouga”) tuote-eritelmän mukaisesti tuotettujen, valmistettujen ja täytettyjen ainesosien seoksella.

Maranho da Sertã -makkaran on noudatettava seuraavia ainesosia koskevia raja-arvoja (painoprosentteina):

— Vuohen- ja/tai lampaanliha: pääasiallinen ainesosa, 30–40 %;

— Carolino-riisi: 15–25 %;

— Minttu: 2–6 %;

— Rasvainen siankylki: 7–25 %;

— Kinkku: 2–12 %.

Myös seuraavat ovat pakollisia ainesosia: oliiviöljy (neitsytoliiviöljy tai ekstra-neitsytoliiviöljy), valkoviini, vesi ja suola. Vuohen- tai lampaanlihan prosenttiosuuden on kuitenkin aina oltava suurin kaikista ainesosista.

Myös seuraavia ainesosia voidaan lisätä valinnaisesti: chouriço-makkara, sitruunamehu, pippuri tai piri-piri-mauste ja valkosipuli.

Maranho da Sertã -makkara on mahalaukun muotoinen (sisäänpäin kaareutuva tai C-kirjaimen muotoinen). Sen ulkopuoli on epätasainen, ja mahalaukun kennorakenne on näkyvissä. Kuori pitää täytteen kasassa, mutta ei ole kauttaaltaan kiinni siinä. Makkara on katkeamaton ja sen käsin ommellut saumat ovat nähtävissä paljaalla silmällä. Sisuksen rakenne on viipaloituna epäsäännöllinen, ja lihan ja mintun värit ovat nähtävissä riisipaakkujen välissä.

Maranho da Sertã -makkara maistuu vuohen- ja/tai lampaanlihalle, mintulle ja vähäisemmässä määrin myös kinkulle ja chouriço-makkaralle. Minttu ja vuohen- ja/tai lampaanliha ovat sen hallitsevat aromit.

Kokonaisen kypsennetyn Maranho da Sertã -makkaran paino voi vaihdella 200 grammasta 1 200 grammaan. Se voidaan saattaa markkinoille kokonaisena (raakana, kypsennettynä tai esikypsennettynä) tai viipaloituna (kypsennettynä tai esikypsennettynä).

Natriumpitoisuus (g/100 g) voi vaihdella välillä 0,7–2,9. Energiasisältö (kcal/kJ) 100 grammaa kohti voi vaihdella välillä 145/607–255/1 068.

”Maranho da Sertã” eroaa muista maranho-makkaroista siten, että kangasajuruoho (Thymus serpyllum) ei ole sen ainesosa, siihen ei käytetä synteettistä kuorta ja se ommellaan käsin neulalla ja langalla.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Maranho da Sertã -makkaran valmistuksessa käytettävät pakolliset ainesosat ovat seuraavat: vuohen- tai lampaanmaha (bandouga), vuohen- ja/tai lampaanliha, minttu, Carolino-riisi, kinkku, rasvainen siankylki, oliiviöljy (neitsytoliiviöljy tai ekstra-neitsytoliiviöljy), valkoviini, suola ja vesi. Lisäksi makkaraan voidaan lisätä seuraavia ainesosia: chouriço-makkara, sitruunamehu, pippuri tai piri-piri-mauste ja valkosipuli.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Maranho da Sertã -makkaran tuotannon ja valmistuksen on tapahduttava kokonaan Sertãn maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Jos Maranho da Sertã -makkaraa ei ole tarkoitettu nautittavaksi tuotantopaikalla, se on pakattava joko kokonaisena (raakana, kypsennettynä tai esikypsennettynä) tai viipaloituna (kypsennettynä tai esikypsennettynä) ja säilytettävä kylmäsäilytyksessä, kunnes se saatetaan markkinoille.

Jos tuote viipaloidaan, se on tehtävä siten, etteivät viipaleet hajoa pakkaamisen jälkeen. Tuotetta ei saa pakata uudelleen.

Herkän koostumuksensa, murenevan täytteensä ja pilaantuvuutensa vuoksi Maranho da Sertã -makkara voi helposti vahingoittua, jos sitä ei käsitellä asianmukaisesti. Lopputuotteen ominaisuuksien säilymisen varmistamiseksi ja mikrobiologisen saastumisen välttämiseksi Maranho da Sertã -makkara on pakattava välittömästi tuotantotiloissa.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Maranho da Sertã -makkaran etiketissä on

a) oltava jokin seuraavista maininnoista: ”Maranho da Sertã – Indicação Geográfica Protegida” (”Maranho da Sertã – Suojattu maantieteellinen merkintä”) tai ”Maranho da Sertã – IGP” (”Maranho da Sertã – SMM”); ja

b) ilmoitettava tarkastuslaitos.

4. Maantieteellisen alueen tarkka rajaus

Maranho da Sertã -makkaraa valmistetaan yksinomaan Sertãn kunnassa.

5. Yhteys maantieteelliseen alueeseen

Maranho da Sertã -makkaran ja maantieteellisen alueen välinen yhteys perustuu makkaran maineeseen.

Maranho da Sertã -makkara nauttii erinomaista mainetta yhtenä alueen gastronomian tunnetuimmista tuotteista. Tämä vuosien mittaan kehittynyt maine perustuu paikalliseen asiantuntemukseen, joka tuo alueen tyypillisten ainesosien parhaat puolet esille alueelle tunnusomaisessa, suuresti arvostetussa tuotteessa.

Seuraavat ominaisuudet tekevät Maranho da Sertã -makkarasta ainutlaatuisen:

— siihen ei käytetä synteettistä kuorta;

— kuori on ommeltu käsin, mikä vaikuttaa tuotteen lopulliseen muotoon (mahalaukun muotoinen) ja estää tuotteen halkeamisen kypsennettäessä;

— raaka-aineena käytetään minttua eikä kangasajuruohoa.

Tällä tuotteella on suuri merkitys paikalliselle taloudelle. Kunnan alueella oli vuonna 2014 ”vähintään 17 yritystä, jotka tuottivat maranho-makkaraa”, ja ”maranhoa” tuotettiin kyseisenä vuonna ”yli 57 000 kg” (O MIRANTE, ”Maranho-festivaali esittelee Sertãn parhaat puolet”, 14. heinäkuuta 2016). Tämän lähteen mukaan nämä yritykset ”tarjoavat yli sata työpaikkaa”, mikä on erittäin merkittävää kunnalle, jossa on alle 15 000 asukasta (Portugalin tilastokeskuksen (Instituto Nacional de Estatística) luvut, 2017). Maranho da Sertã -makkaran tuotannon taloudellinen merkitys on todettu myös PÚBLICO-sanomalehdessä, joka kirjoitti vuonna 2008, kuinka ”perinteiden ja laadun ylläpitäminen voi olla kannattavaa”, mistä on osoituksena ”eräs sertãlainen liikemies, joka omistaa kaksi hotellia ja myi tammi-heinäkuussa neljä tonnia maranho-makkaraa” (Ruokaosasto: ”Yhdistys ”suojelee” kymmentä perinteistä ruokalajia, jotka ovat vaarassa hävitä”, 22. joulukuuta 2008).

Maranho da Sertã -makkara mainitaan ja sitä ylistetään lukemattomissa sanomalehdissä, kirjoissa ja muissa julkaisuissa, joissa sitä pidetään yhtenä alueen ruokakulttuurin merkkipaaluista ja syynä vierailla alueella. Näiden lähteiden mukaan Maranho da Sertã -makkara, ”karitsan- tai vuohenlihalla, riisillä, kinkulla, chouriço-makkaralla, pippurilla ja valkoviinillä täytetty, voimakkaasti mintulla maustettu pieni pussukka”, on ”yksi Sertãn tunnetuimmista ruokalajeista (Rota da Estrada Nacional 2, DESCLA, 2017). Se on jopa nostettu ”Sertãn ruokakulttuurin peruspilarin” asemaan (MEDIOTEJO.NET, ”Sertãn kunnan gastronomiset rikkaudet”, 13. heinäkuuta 2018). Tästä seuraa, ettei ”yksikään matka [Sertãan] ole täydellinen, jos et kokeile perinteistä ”buchoa” (lihalla ja riisillä täytetty mahalaukku) ja maranho-makkaroita, jotka on valmistettu perinteisten reseptien mukaisesti” (CARAS, ”Sertã: liuskekiveä ja metsää”, 8. toukokuuta 2016) ja että vierailijoita kehotetaan ”kokeilemaan maranho-makkaroita, jotka koostuvat eri lihoista, riisistä ja yrteistä vuohen- tai kilinmahalaukkukuoressa” (DESTAK, ”Löydä Sertãn vuoristopolut”, 7. elokuuta 2013). Brasiliassa julkaistussa kirjassaan Como fazer turismo de qualidade a baixo custo – Portugal (Laadukasta matkailua pienellä budjetilla – Portugali; Trampolim; Brasilia, 2. painos, 2017), Stelson S. Ponce de Azevedo esittää, että ”mielestäni Sertãn vetovoimaisimmat piirteet ovat sen viinit ja ruokakulttuuri: täytetyt sianmahat ja maranho-makkarat”.

Sen lisäksi, että Maranho da Sertã -makkaraa on laajalti saatavilla alueen ravintoloissa (ks. esimerkiksi PÚBLICO, ”Sertãssa tarjotaan helmikuussa maranho-makkaraa ja täytettyä mahalaukkua”, 26. tammikuuta 2017), sitä löytyy ravintoloiden ruokalistoilta eri puolilla Portugalia, erityisesti Lissabonissa ja Portossa, missä sekä paikalliset että matkailijat pitävät sitä arvossa (ks. VISÃO, ”Portugali on nyt muodissa jokaisessa maailmankolkassa... ja matkailijamäärät vahvistavat sen”, 29. toukokuuta 2014; EXPRESSO, ”Ravintolassa José Quitérion kanssa”, 10. helmikuuta 2011; sekä muut julkaisut). Maranho da Sertã -makkaraa myydään myös lukuisissa supermarketeissa ja erikoisliikkeissä, usein gourmet-tuotteena (ks. http://www.apetece.elcorteingles.pt/o-mais-fresco/orgulho-da-beira/, vierailtu 12. joulukuuta 2018; sekä muut sivustot).

Maranho da Sertã -makkaran nousu tunnusomaiseksi tuotteeksi, jolla on omat erityispiirteensä, jotka poikkeavat useimmista muista perinteisistä portugalilaisista makkaroista ja täytetyistä lihatuotteista, liittyy ehdottomasti Sertãn kunnan alueelle tyypilliseen lampaan- ja vuohenkasvatukseen. Alueen vuohi- ja lammaslaumojen kooksi on laskettu yli 100 000 yksilöä (Salavessa, João; ”Perinteinen makkaranvalmistus Pinhalin alueella – maranho-makkaroiden valmistuksessa käytettävän teknologian ominaisuudet ja kehitys; Lissabonin teknillinen yliopisto; Lissabon; 2009).

Maranho da Sertã -makkaran maine on synnyttänyt Maranho-gastronomiafestivaalit. Vuosittain Sertãn kunnassa vuodesta 2011 lähtien järjestetyssä tapahtumassa tuhannet vierailijat ja tämän tuotteen ystävät saavat osallistua arvostettujen portugalilaisten kokkien, kuten Filipa Gomesin tai Justa Nobren, maranho-maistiaisiin ja ruoanlaittoesityksiin (ks. EXPRESSO, ”Gastronomiafestivaali: ”maranhoa” tarjolla Sertãssa”, 8. heinäkuuta 2014; PORT.COM, ”Gastronomiset maranho-festivaalit Sertãssa”, 14. heinäkuuta 2017; RECONQUISTA, ”Sertã: maranho-festivaali jatkuu sunnuntaihin asti”12. heinäkuuta 2018; sekä muut julkaisut).

Maranho da Sertã -makkarasta on 1900-luvulla muodostunut pääasiassa juhlatilaisuuksissa kulutettava tuote. Sen merkitys alueelle käy ilmi esimerkiksi kuuluisasta lounaasta, joka tarjottiin Afonso Costalle (Portugalin ensimmäisen tasavallan ministeri ja pääministeri) 13. huhtikuuta 1913 Cernache do Bonjardimissa (Sertãn kunnassa sijaitseva paikkakunta). Ministerille tarjottiin pääruokana perinteistä ”maranhoa”.

Jaime Lopes Dias mainitsee Maranho da Sertã -makkaran useaan otteeseen teoksessaan Etnografia da Beira (Beiran alueen etnografia), joka kuvaa Beira Baixan aluetta ja sen tapoja 11 niteessä, jotka julkaistiin vuosina 1926–1971. Tässä muutamia esimerkkejä:

— teoksen VI niteessä, joka julkaistiin vuonna 1942, kirjoittaja toteaa, että ”päivät (...) [joina] pellava häkilöidään ovat Sertãn kunnan perheille juhlapäiviä. [Silloin syödään] runsas liha-ateria, jolla tarjotaan aina maranho-makkaraa”;

— vuonna 1948 julkaistussa VII niteessä Dias kirjoittaa, että ”Arnoiassa, Castelossa [Sertã] (...) ”maranhot” (vuohen tai kilin suolista tehtyjä pieniä pussukoita, joissa on täytteenä vuohen- tai kilin sisäelimiä, kinkkua, paio-makkaraa, pippuria, minttua jne.) ovat pakollisia hääillallisilla”;

— vuonna 1970 julkaistussa X niteessä kirjoittaja toteaa, että ”juhlapäivinä tai kiireisinä työpäivinä (...) valmistetaan aina suuri ateria, johon kuuluu lihaa ja erikoisuuksia, kuten ”maranhos”, jotka soveltuvat hyvin kodin ulkopuolella työskentelevien ateriaksi tai välipalaksi”. Kirjoittaja kuvaa samassa niteessä maranho-makkaroita seuraavasti: ”riisistä, sianrasvasta, kinkusta, porsaan sisäfileestä, chouriço-makkarasta, kilinlihasta, mintusta, suolasta, pippurista, valkosipulista (...) valmistettu välipala”.

— On ilmeistä, ettei tekijän esittämä Maranho da Sertã -makkaran koostumus eroa kovinkaan paljon tuottajien tämänhetkisestä reseptistä.

— Useat viittaukset osoittavat, että Maranho da Sertã -makkaraa on valmistettu ja kulutettu, ja että sen maine on ollut jatkuvasti erinomainen, koko 1900-luvun aina nykypäivään asti. Tässä muutamia esimerkkejä:

— Noémia Neves sai toisen palkinnon tähän perinteiseen tuotteeseen perustuvalla reseptillään Portugalin yleisradioyhtiö RTP:n ja tiedotuksesta ja matkailusta vastaavan valtionviraston vuonna 1962 järjestämässä ”portugalilainen keittiö ja jälkiruoat” -kilpailussa. Resepti myös julkaistiin kirjassa kilpailun jälkeen;

— Maria Odette Cortes Valente puhui tuotteesta ylistäen teoksessaan Cozinha Regional Portuguesa (Portugalin alueellinen keittiö) (1973), kuten myös Maria de Lourdes Modesto teoksessaan Cozinha Traditional Portuguesa (Portugalin perinteinen keittiö) (1982);

— Sertãn kunta osallistui vuonna 1984 ensimmäistä kertaa Santarémin kansalliseen gastronomiafestivaaliin. ”Maranho da Sertã” oli vahvasti esillä festivaaleja varten toimitetussa ruokalistassa (ks. A COMARCA DA SERTÃ, ”Santarémin neljännet kansalliset gastronomiafestivaalit”, 21. syyskuuta 1984). Sertã tarjosi Maranho da Sertã -makkaraa myös vuoden 1985 Feira das Regiões -messuilla (alueiden messut, ks. A COMARCA DA SERTÃ, ”Alueiden messut, Lissabonin kansainväliset messut (FIL)”, 31. toukokuuta 1985). Kunta on näiden messujen jälkeen osallistunut lukemattomiin muihin festivaaleihin ja tapahtumiin;

— A COMARCA DA SERTÃ -sanomalehden vuonna 1986 julkaistu artikkeli nimesi maranho-makkaran yhdeksi kunnan gastronomisista menestystarinoista (”Made in Sertã -tuotteet”, 11. huhtikuuta 1986);

— ”Maranho da Sertã” on mainittu useissa 1980-luvun matkailujulkaisuissa, kuten Roteiro Gastronómico da Região dos Templários (Gastronominen matka temppeliritarien mailla) (1987) ja Beira Baixa – Encontro por mundos julgados perdidos (Beira Baixa – löydä kadonnut maailma) (1988);

— ”Maranho da Sertã” mainittiin 1990-luvulla kahdessa TELECULINÁRIA-lehden numerossa (numerot 883 ja 884 tammikuulta 1996) ja matkailuteoksessa Aromas e sabores de tradição da região dos Templários (Temppeliritarien maiden perinteiset aromit ja maut) (1999), jossa myös kuvailtiin sen valmistusmenetelmä;

— ”Maranho da Sertã” on mainittu 2000-luvulla julkaisuissa kuten Produtos Tradicionais Portugueses (Perinteiset portugalilaiset tuotteet) (DGDR, 2001), Guia de Compras – Produtos Tradicionais (Ostajan opas – perinteiset tuotteet) (2011) ja Guia dos Bons Produtos Tradicionais (Hyvien perinnetuotteiden opas) (2014 ja 2015), jossa sitä kuvataan Beiran alueelle tunnusomaiseksi perinteiseksi tuotteeksi;

— Vuonna 2013 ”Maranho da Sertã” esiintyi Portugalin postilaitoksen CTT:n erityisessä ”Ilman ja tulen maut” -postimerkkisarjassa, jolla kunnioitettiin Alentejon, Algarven, Beiran ja Azorien gastronomisia perinteitä. Myös toisessa, vuonna 2014 julkaistussa postimerkkisarjassa julkaistiin MARANHO DA SERTÃ -postimerkki.

— Romaanissaan Amor e Guerra: de Coimbra a Nambuangongo (Rakkaus ja sota: Coimbrasta Nambuangongoon) (Chiado Editora, 2017), joka sijoittuu 1960- ja 1970-luvuille, José Ferreira Abrantes kuvailee päähenkilöpariskunnan vierailua Sertãan seuraavasti: ”Sertãn ensimmäiset talot tulivat näkyviin. (...) Kyltti mainosti kauempana joen rannalla olevaa ravintolaa. (…) Tarjoilijatar toi ruokalistan (...), kertoen, (…) ”Bucho ja maranho ovat perinneruokiamme, jotka sopivat hyvin alkupaloiksi””. Tämä osoittaa selvästi, että maranho-makkarat ovat olleet merkittävä osa Sertãn ruokakulttuuria useiden vuosikymmenten ajan;

— Miguel Realin teoksessa Cadáveres às Costas (Ruumiit olkapäillämme) (D. Quixote, 2018) naishenkilölle kehotetaan ”(...) lähde ulos, älä jää kotiin, (...) matkustele, pysähdy tienvarsiravintolaan, jos sinua alkaa väsyttää, kokeile Alentejon ”açordaa” (leipäkeitto), Bairradan ”leitãota” (paahdettua juottoporsasta), Coimbran ”cataplanaa” (kala- ja äyriäispata), ”maranhos da Sertãa”, Vila do Conden ”barrigas de freirasia” (manteleista, munista, vedestä ja sokerista valmistettu jälkiruoka), ”palha de Abrantesia” (makeita keltuaisnauhoja), Ovarin ”pão-de-lóta” (sokerikakku) (...)”. Tämä osoittaa, että Maranho da Sertã -makkara on kuulunut hyvin tunnettujen perinneherkkujen luetteloon ja oli lukijalle välittömästi tunnistettavissa.

Eritelmän julkaisutiedot

https://tradicional.dgadr.gov.pt/images/prod_imagens/salsicharia/docs/CE_Maranho_Serta.pdf

(1) EUVL L 343, 14.12.2012, s. 1.